RESOLUCIÓN do 6 de novembro de 2008 pola que se adxudican as subvencións correspondentes ás solicitudes que figuran como suplentes, nas resolucións do 30 de setembro de 2008 polas que se adxudicaron as subvencións das tecnoloxías de Medio Mariño (MMA), Tecnoloxías dos Materiais e da Construción (TMT), Tecnoloxías da Información e das Comunicacións (TIC), Sociedade da Información (SIN) e Turismo (TUR) (Diario Oficial de Galicia do 10 de outubro) dos programas sectoriais de investigación aplicada, PEME I+D e I+D Suma do Plan Galego de Investigación, Desenvolvemento e Innovación Tecnolóxica (Incite), convocadas na Orde do 3 de marzo de 2008 (Diario Oficial de Galicia do 28 de marzo).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 14/11/2008

Mediante a Orde do 3 de marzo de 2008 (DOG do 28 de marzo) establecéronse as bases para a concesión, en réxime de concorrencia competitiva, das subvencións correspondentes aos programas sectoriais de investigación aplicada, PEME I+D e I+D Suma do Plan Galego de Investigación, Desenvolvemento e Innovación Tecnolóxica (Incite) e procedeuse á súa convocatoria para o ano 2008.
Mediante as resolucións da Consellería de Innovación e Industria do 30 de setembro de 2008 (DOG do 10 de outubro) adxudicáronse as subvencións correspondentes ás tecnoloxías sectoriais de Medio Mariño (MMA), Tecnoloxías dos Materiais e da Construción (TMT), Tecnoloxías da Información e das Comunicacións (TIC), Sociedade da Información (SIN) e Turismo (TUR). Nas mencionadas resolucións recóllense, por orde de prioridade, as solicitudes que foron consideradas como suplentes.
De acordo coas devanditas resolucións e tendo en conta o establecido nas bases da citada orde, esta consellería
RESOLVE:
Primeiro.-Conceder as axudas para a realización de proxectos de investigación aplicada liderados por equipos de investigación de universidades, organismos públicos de investigación e centros públicos de investigación da Comunidade Autónoma de Galicia, aos beneficiarios que se relacionan no anexo I desta resolución, nas contías que se sinalan.
Segundo.-Conceder as axudas para a realización de proxectos de investigación liderados por centros tecnolóxicos da Comunidade Autónoma de Galicia aos beneficiarios que se relacionan no anexo II desta, nas contías que se sinalan.
Terceiro.-As axudas comprenden a totalidade da subvención necesaria para a realización do proxecto, incrementada nun 15% destinado aos gastos institucionais que a súa execución supón ao organismo a que pertence o investigador responsable naqueles proxectos que inclúen o concepto subvencionable de custos indirectos.
Cuarto.-Para poder percibir as axudas correspondentes será preciso presentar, na data límite do 10 de decembro de 2008, a documentación indicada no artigo 6 dos anexos I, II, III e IV da Orde do 3 de marzo de 2008 (DOG número 60, do 28 de marzo), utilizando os modelos normalizados publicados na páxina web
http://www.conselleriaiei.org/dxidi (Servizos Propios. Informes/xustificación de gasto
).
Quinto.-A Dirección Xeral de Investigación, Desenvolvemento e Innovación adoptará as medidas necesarias para a instrución dos correspondentes expedientes de gasto.
Sexto.-A inobservancia por parte dos beneficiarios de calquera das bases establecidas na orde da convocatoria suporá a perda do dereito a percibir a subvención correspondente.
Sétimo.-Contra esta resolución, que esgota a vía administrativa, poderá interpoñerse, potestativamente, recurso de reposición perante o conselleiro de Innovación e Industria no prazo dun mes contado a partir do día seguinte ao da publicación desta resolución no Diario Oficial de Galicia, ou, directamente, recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde a mesma data.
Disposición derradeira
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 6 de novembro de 2008.
P.D. (Orde 31-1-2006; DOG nº 24)
Emilio Nogueira Moure
Secretario xeral da Consellería de Innovación
e Industria
Ver referencia pdf "22200D006P028.PDF"